

Αρκαλοχώρι, 02/ 04 /2025

Προς: ΜΜΕ

**ΔΕΛΤΙΟ ΤΥΠΟΥ**

**Ομόφωνη Έγκριση του Προϋπολογισμού 2025 από το Δημοτικό Συμβούλιο Μινώα Πεδιάδας**

Ομόφωνα εγκρίθηκε από το Δημοτικό Συμβούλιο, ο προϋπολογισμός του Δήμου Μινώα Πεδιάδας για το 2025, κατά την ειδική συνεδρίαση που πραγματοποιήθηκε με μοναδικό θέμα την ψήφιση Προϋπολογισμού και Ολοκληρωμένου Πλαισίου Δράσης του Δήμου, έτους 2025.

Το συνολικό ποσό του προϋπολογισμού ανέρχεται **σε 29.989.735,63 ευρώ** και έχει συνταχθεί σύμφωνα με την Κοινή Υπουργική Απόφαση (ΚΥΑ) 56415/2024 των Υπουργών Οικονομικών και Εσωτερικών. Η έγκριση από το Παρατηρητήριο Οικονομικής Αυτοτέλειας των ΟΤΑ, χωρίς παρατηρήσεις, επιβεβαιώνει ότι ο προϋπολογισμός έχει καταρτιστεί με χρήση όλων των νόμιμων εργαλείων, με ιδιαίτερη έμφαση στη λειτουργικότητα όπως επίσης στην οικονομική και κοινωνική ανασυγκρότηση του Δήμου.

Τα τακτικά έσοδα του προϋπολογισμού ανέρχονται σε 7.898.893,13 ευρώ και τα έκτακτα έσοδα σε 10.058.837,12 ευρώ, ενώ οι συνολικές εισπράξεις από δάνεια και απαιτήσεις ανέρχονται σε 4.134.804,50 ευρώ. Τα έσοδα παρελθόντων οικονομικών ετών( Π.Ο.Ε) που βεβαιώνονται για πρώτη φορά ανέρχονται σε 401.630,63 ευρώ. Οι εισπράξεις από δάνεια και απαιτήσεις από Π.Ο.Ε., ανέρχονται σε 4.134.804,50 ευρώ και οι εισπράξεις υπέρ του Δημοσίου και τρίτων και επιστροφές χρημάτων ανέρχονται στο ποσό των 2.303.000,00. Τέλος, το χρηματικό υπόλοιπο του Δήμου, στο κλείσιμο του 2024, είναι 5.189.570,25 ευρώ.

Ο Δήμαρχος Μινώα Πεδιάδας, Βασίλης Κεγκέρογλου, ανέφερε ότι αποτελεί τη βάση για την επίλυση θεμάτων που υπάρχουν, ένα εργαλείο που πρέπει να αξιοποιηθεί με τον καλύτερο δυνατό τρόπο για τα βέλτιστα αποτελέσματα με στόχο την ανάπτυξη και την ευημερία της τοπικής κοινωνίας, δημιουργώντας τις προϋποθέσεις για ένα καλύτερο μέλλον. Όπως είπε, η κάλυψη όλων των αναγκών του Δήμου μέσω του προϋπολογισμού, αποτελεί έναν πολιτικό στόχο, ωστόσο αναγνώρισε τις προκλήσεις που προκύπτουν από την κακή απογραφή του 2024, η οποία έχει οδηγήσει σε μειωμένες χρηματοδοτήσεις και ενώ είναι σε εξέλιξη η κάλυψή του αναπτυξιακού ελλείμματος που άφησε πίσω του ο σεισμός. «Μέσα σε αυτό το πλαίσιο, και παρά τις δυσκολίες, στόχος μας παραμένει η βελτίωση της ποιότητας ζωής των πολιτών και η υλοποίηση ενός βιώσιμου και λειτουργικού Δήμου», πρόσθεσε.

Η Αντιδήμαρχος Οικονομικών, Όλγα Δραμουντάνη, παρουσίασε τους βασικούς στόχους και τα οικονομικά μεγέθη του προϋπολογισμού, επισημαίνοντας ότι είναι ρεαλιστικός, ισοσκελισμένος, «νοικοκυρεμένος» και προσανατολισμένος στις ανάγκες της καθημερινότητας των πολιτών. «Με προσδιορισμένα τα έσοδα και καθορισμένα τα έξοδα, τίθεται σε εφαρμογή η Οικονομική Πολιτική του Δήμου Μινώα Πεδιάδας Η προσεκτική σχεδίαση του προϋπολογισμού αντανακλά τη δέσμευση της Δημοτικής Αρχής να εστιάσει στις ανάγκες των πολιτών και να υλοποιήσει το Τεχνικό Πρόγραμμα του Δήμου, παρά το δύσκολο οικονομικό περιβάλλον», δήλωσε χαρακτηριστικά.

Η Αντιδήμαρχος ευχαρίστησε όλους όσοι συνέβαλαν στην εκπόνηση του προϋπολογισμού, συμπεριλαμβανομένων του Δημάρχου, Βασίλη Κεγκέρογλου, του Γενικού Γραμματέα, Νίκου Μπελενιώτη, της Αναπληρώτριας Διευθύντριας της Οικονομικής Υπηρεσίας, Ευφροσύνης Μαυροφοράκη, των στελεχών και του προσωπικού της Οικονομικής Υπηρεσίας.